
Text rozhodnutia
Súd: Krajský súd Bratislava Spisová značka: 11Co/167/2014 Identifikačné číslo súdneho spisu: 1106203483 Dátum vydania rozhodnutia: 27. 05. 2015 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2015:1106203483.3 Uznesenie Krajský súd v Bratislave, v právnej veci navrhovateľa: I. N. I. R.Á.W. X. - V. U.Ž.E. C. Q.Á.P., B.. J.Í.R. Č... X, XXX XX D. D., IČO: XX XXX XXX, zastúpeného likvidátorom: Pavol Kindernay, bytom Pod Válkom 13, 831 07 Bratislava, proti odporcom: 1/ K. I., D. U. B..Č.. XX, XXX XX D., zastúpená JUDr. Oskar Chnápko, advokát, KOVAL & spol. advokátska kancelária, ul. Komenského č. 3, 974 01 Banská Bystrica, 2/ X.. S. I., R.. XX.XX.XXXX, D. N.R. XXXX/XX, D., 3/ X. I., R.. XX.XX.XXXX, D. XXXX O. W., O.. XXX, T., K., J., o zaplatenie istiny 6.004,78 euro s príslušenstvom, na odvolanie navrhovateľa proti uzneseniu Okresného súdu Bratislava I zo dňa 21.10.2014, č.k. 7C/52/2006-229, jednohlasne ( pomerom hlasov 3:0) takto r o z h o d o l : Uznesenie súdu prvého stupňa sa p o t v r d z u j e. o d ô v o d n e n i e : V napadnutom uznesení súd prvého stupňa právne dôvodiac § 42 ods.3, § 43 ods1,2 O.s.p. odmietol podanie navrhovateľa zo dňa 27.1.2006, doručené súdu dňa 31.1.2006. Rozhodnutie skutkovo odôvodnil tým, že navrhovateľ podanie zo dňa 27.1.2006, ktoré malo byť? svojim obsahom návrhom na začatie konania na výzvu súdu obsiahnutú v uznesení zo dňa 20.8.2014, č.k. 7C/52/2006-227 podľa poučenia súdu neopravil. Označené podanie nie je doposiaľ navrhovateľom podpísané a pre uvedenú vadu nie je možné v konaní pokračovať. V odôvodnení rozhodnutia súd prvého stupňa napokon konštatoval, že o trovách konania rozhodne po právoplatnosti tohto rozhodnutia. Proti uzneseniu podal v zákonnej lehote odvolanie navrhovateľ namietajúc, že uznesenie čk. 7C/52/2006-227 zo dňa 20.8.2014 nebolo navrhovateľovi v zastúpení likvidátorom doposiaľ doručené. O tom, že označené uznesenie súd vydal sa likvidátor dozvedel až z odvolaním napadnutého uznesenia. Dňa 4.9.2014 likvidátor navrhovateľa prevzal zásielku Okresného súdu Bratislava I, avšak jej obsahom bolo uznesenie č.k. 7C/52/2006-212 zo dňa 21.2.2014, ktorým súd prvého stupňa prerušil konanie vo veci samej do právoplatného skončenia dedičského konania vedeného na Okresnom súde Bratislava I pod sp.zn. 3D/305/2013 spolu s tlačivom Poučenie o procesných právach a povinnostiach v rozsahu 2 listy. Uznesenie č.k. 7C/52/2006-227 zo dňa 20.8.2014 nebolo obsahom podanej poštovej zásielky s podacím číslom B. odoslanej Okresným súdom Bratislava I, ktorú likvidátor prevzal dňa 4.9.2014. Vzhľadom na uvedené je nedoručenie uznesenia č.k. 7C/52/2006-227 zo dňa 20.8.2014 likvidátorovi navrhovateľa potrebné považovať za postup súdu, ktorým odňal navrhovateľovi možnosť konať pred súdom. Odvolateľ žiadal, aby odvolací súd rozhodnutie súdu prvého stupňa zrušil. Zároveň žiadal o doručenie uznesenia č.k. 7C/52/2006-227 zo dňa 21.10.2014 na adresu likvidátora navrhovateľa N. C. XX D.. Odvolací súd preskúmal vec podľa § 212 ods.1 O.s.p., bez nariadenia odvolacieho pojednávania ( § 214 ods.2 O.s.p.) a dospel k záveru, že odvolanie navrhovateľa nie je dôvodné. Podľa ust. § 42 ods.3 veta prvá zák.č. 99/1963 Zb. v platnom znení ( ďalej „ O.s.p.“) pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované. Podľa ust. § 43 O.s.p. sudca alebo poverený zamestnanec súdu uznesením vyzve účastníka, aby nesprávne, neúplné alebo nezrozumiteľné podanie doplnil alebo opravil v lehote, ktorú určí, ktorá nemôže byť kratšia ako desať dní. V uznesení uvedie, ako treba opravu alebo doplnenie vykonať. Ak účastník v lehote podľa odseku 1 podanie neopraví alebo nedoplní a pre uvedený nedostatok nemožno v konaní pokračovať, súd odmietne podanie, ktoré by mohlo byť podľa svojho obsahu návrhom na začatie konania. Ak bolo podanie doplnené alebo opravené v celom rozsahu v súlade s uznesením podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže podľa § 210a rozhodnúť súd, ktorý ho vydal. Na iné podanie, ktoré podľa svojho obsahu nespĺňa náležitosti návrhu na začatie konania, ak nie je riadne opravené alebo doplnené, súd neprihliada. Podľa ust. § 79 ods.1 veta prvá a druhá O.s.p. konanie sa začína na návrh. Návrh má okrem všeobecných náležitostí (§ 42 ods.3) obsahovať meno, priezvisko, prípadne aj dátum narodenia a telefonický kontakt, bydlisko účastníkov, prípadne ich zástupcov, údaj o štátnom občianstve, pravdivé opísanie rozhodujúcich skutočností, označenie dôkazov, ktorých sa navrhovateľ dovoláva, a musí byť z neho zrejmé, čoho sa navrhovateľ domáha. Podľa § 18 ods.2 písm.a/ zák.č. 40/1964 Zb. v platnom znení ( ďalej „ Občiansky zákonník „, resp. „ OZ“) právnickými osobami sú združenia fyzických alebo právnických osôb. Podľa § 19 ods.2 OZ právnické osoby vznikajú dňom, ku ktorému sú zapísané do obchodného alebo do iného zákonom určeného registra, pokiaľ osobitný zákon neustanovuje ich vznik inak. Podľa § 20 ods. 1 OZ právne úkony právnickej osoby vo všetkých veciach robia tí, ktorí sú na to oprávnení zmluvou o zriadení právnickej osoby, zakladacou listinou alebo zákonom ( štatutárne orgány ). V prejednávanom prípade z obsahu spisu vyplýva, že navrhovateľ - občianske združenie s názvom Spoločnosť priateľov s národom Izraela ( v súčasnosti v likvidácii ) bolo na Ministerstve vnútra SR zaregistrované podľa zák.č. 83/1990 Zb. o združovaní občanov v znení neskorších predpisov dňa 12.1.2000. Splnomocnencom prípravného výboru bol N. J., D. XXX XX D. D., Q. XX. Listom zo dňa 23.2.2009 oznámil N. J. ako štatutárny zástupca Ministerstvu spravodlivosti SR , že združenie nevyvíja žiadnu činnosť a nemá žiadnu základňu a žiadal o výmaz tejto spoločnosti z registra občianskych združení. Dňa 24.2.2011 bolo po oznámení N. J. v registri občianskych združení uvedené, že označené združenie je vedené v registri ako existujúce - v likvidácii s tým, že po rozhodnutí členskej schôdze vykonáva dňom 24.2.2011 pôsobnosť likvidátora N. J., D. T. XX, D. D., s adresou pre doručovanie C. X, D.. Likvidátor navrhovateľa v priebehu ďalšieho konania oznámil súdu adresu na doručovanie písomností súdu N. C. XX, D.. Podľa čl. VIII bodu 3 predposlednej a poslednej vety Stanov združenia Spoločnosť priateľov s národom X. registrovaných na Ministerstve vnútra SR dňa 12.1.2000 prezident koná v mene organizácie a zastupuje ju navonok voči tretím osobám. Podpisuje za organizáciu sám a to tak, že ku svojmu vlastnoručnému podpisu pripojí aj pečiatku organizácie. Vychádzajúc z obsahu návrhu doručeného súdu prvého stupňa dňa 31.1.2006 je nepochybné, že pri podpise v tom čase štatutárneho orgánu navrhovateľa doposiaľ absentuje pečiatka organizácie. Uvedené znamená, že súd prvého stupňa postupoval správne, ak v súlade s § 42 ods.3, § 79 ods.1,2, § 43 ods.2 O.s.p. uznesením zo dňa 20.8.2014, č.k. 7C/52/2006 - 227 vyzval likvidátora navrhovateľa na odstránenie formálnej vady návrhu na začatie konania spočívajúcu v tom, že pri podpise štatutárneho orgánu absentuje pečiatka organizácie v zmysle čl. VIII bodu 3 Stanov združenia registrovaných dňa 12.1.2000. Likvidátora navrhovateľa poučil o tom, ako má vadu návrhu odstrániť a i o následkoch neopravenia, resp. nedoplnenia podania. Podľa § 212 ods. 1 O.s.p. odvolací súd je rozsahom a dôvodmi odvolania viazaný. V súvislosti s podaným opravným prostriedkom navrhovateľa považuje odvolací súd za potrebné ako prvoradé uviesť, že rozsah prieskumu vykonaného v rámci odvolacieho konania je zásadne daný odvolaním (§ 212 ods. 1 O.s.p.), podľa ktorého je odvolací súd viazaný návrhom odvolateľa, ktorý zahrňuje v sebe jednak kvalitatívnu ako i kvantitatívnu stránku a sám odvolateľ si spravidla určuje rozsah, v akom má byť napadnuté rozhodnutie odvolacím súdom preskúmané a dôvody, z ktorých má byť preskúmané. Na základe uvedeného odvolací súd uznesenie súdu prvého stupňa preskúmaval len v rozsahu odvolacích dôvodov navrhovateľa obsiahnutých v podanom odvolaní. Zásadným ( a jediným ) odvolacím dôvodom navrhovateľa bola námietka o riadnom nedoručení uznesenia zo dňa 20.8.2014, č.k. 7C/52/2006 - 227, v ktorom bol navrhovateľ v súlade s § 42 ods.3, § 79 ods.1,2, § 43 ods.2 O.s.p. vyzvaný na odstránenie formálnej vady návrhu na začatie konania doručeného súdu dňa 31.1.2006 spočívajúcu v tom, že pri podpise štatutárneho orgánu absentuje pečiatka organizácie v zmysle čl. VIII bodu 3 Stanov združenia registrovaných dňa 12.1.2000. Podľa § 143 ods.1 vyhl. č. 543/2005 Z.z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy , poverený zamestnanec súdneho oddelenia riadne vybavené písomnosti určené na doručenie zabalí alebo zalepí, zoradí podľa vytlačeného doručovacieho hárku a odovzdá ich roztriedené podľa spôsobu doručenia zamestnancovi súdu, ktorý vykonáva doručovaciu službu; pritom treba dbať na to, aby sa viacero zásielok určených tomu istému adresátovi, ak sa nemajú doručiť na doručenku, zaslalo v jednom obale. Rovnako postupujú aj zamestnanci ostatných organizačných útvarov súdu. Podľa § 144 ods.1,2 citovaného predpisu, ak je potrebné v súvislosti s konaním pred súdom preukázať, že sa doručenie písomnosti vykonalo, písomnosti súdu sa zasielajú s doručenkou, ktorá sa pripojí k doručovanej písomnosti. Pri zakladaní doručeniek do súdneho spisu sa postupuje podľa § 181. Na doručenke sa uvedie a)odosielateľ, b)číslo konania, c)označenie doručovanej písomnosti vrátane čísla listu, napríklad „Rozsudok čl. 45“, „Uznesenie čl. 12“ alebo „Obžaloba čl. 120“ a d) adresát. V posudzovanej veci z obsahu spisu vyplýva, že uznesenie Okresného súdu Bratislava I zo dňa 20.8.2014, č.k. 7C/52/2006 - 227 bolo doručované likvidátorovi navrhovateľa na základe pokynu sudcu zo dňa 29.7.2004 ( čl. 226) spolu s uznesením Krajského súdu v Bratislave zo dňa 21.9.2012, č.k. 11Co 89/2011-175, uznesením Okresného súdu Bratislava I zo dňa 21.2.2014, č.k. 7C/52/2006-212 a s poučením účastníka konania o jeho procesných právach a povinnostiach. Z obsahu vrátenej doručenky z doručovania označenej písomnosti súdu vyplýva, že táto zodpovedá § 143 ods.1 v spojení s § 144 ods.1,2 hore cit. vyhl. č. 543/2005 Z.z. v platnom znení a je z nej zrejmé, že likvidátorovi navrhovateľa, ktorý zásielku osobne prevzal dňa 4.9.2014 bolo uznesenie Okresného súdu Bratislava I zo dňa 20.8.2014, č.k. 7C/52/2006 - 227 riadne doručené. Pokiaľ navrhovateľ namieta riadne nedoručenie uvedeného rozhodnutia, svoje tvrdenia v tomto smere nepreukázal. Na základe uvedeného, pri prihliadnutí k tomu, že vada návrhu na začatie konania nebola odstránená ani v priebehu odvolacieho konania, odvolací súd rozhodnutie súdu prvého stupňa podľa § 219 O.s.p. ako vecne a právne správne potvrdil. O trovách odvolacieho konania rozhodne súd prvého stupňa samostatným rozhodnutím po právoplatnosti tohto uznesenia ( § 224 ods.1,4, § 151 ods.3 O.s.p.) Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1106203483.3 (dáta aktuálne k 15. 11. 2026). Záväzné je znenie zverejnené súdom.




